**(Από τη θεματική ενότητα Μέσα κοινωνικής δικτύωσης)**

*Ο Ντόριαν Γκρέι είναι ένας αριστοκράτης, πλούσιος και κοσμικός νέος, με εκθαμβωτική ομορφιά που σαγηνεύει όποιον τον αντικρίζει. Ο Ντόριαν συνειδητοποιεί τη γοητεία που ασκεί στους ανθρώπους, όταν στέκει θαμπωμένος μπροστά στο πορτρέτο που του φιλοτέχνησε ένας φημισμένος ζωγράφος, ο Μπαζίλ Χόλγουορντ. Μια ευχή ανεβαίνει αυθόρμητα στα χείλη του: Να μη γεράσει ποτέ. Πράγματι, ενώ τα χρόνια περνούν, τα σημάδια του χρόνου αποτυπώνονται στο πορτρέτο, ενώ η δική του ομορφιά παραμένει αναλλοίωτη.*

**«Το πορτρέτο του Ντόριαν Γκρέι»**

«Αγαπητέ μου φίλε, σε συγχαίρω μέσα από την καρδιά μου» είπε. «Είναι το καλύτερο πορτρέτο της εποχής μας. Κύριε Γκρέι, ελάτε να δείτε τον εαυτό σας».

Ο νέος ξαφνιάστηκε, σαν να ξύπνησε από όνειρο.

«Τέλειωσε, πράγματι;» μουρμούρισε και κατέβηκε από την εξέδρα.

«Δεν λείπει ούτε πινελιά» είπε ο ζωγράφος. «Και σήμερα εσύ συνεργάστηκες άριστα. Σου είμαι βαθιά υποχρεωμένος».

«Αυτό οφείλεται εξ ολοκλήρου σε μένα» διέκοψε ο λόρδος Χένρι. «Έτσι δεν είναι, κύριε Γκρέι;»

Ο Ντόριαν δεν έδωσε καμιά απάντηση. Πέρασε με απάθεια μπροστά από τον πίνακα και γύρισε να τον κοιτάξει. Μόλις τον είδε έκανε προς τα πίσω και για λίγο τα μάγουλά του φλογίστηκαν από ικανοποίηση. Ένα βλέμμα χαράς φάνηκε στα μάτια του, σαν να αναγνώρισε τον εαυτό του για πρώτη φορά. Στεκόταν ακίνητος και κατάπληκτος. Μόλις που αντιλαμβανόταν ότι του μιλούσε ο Χόλγουορντ, αλλά δεν έπιανε το νόημα των λόγων του. Η αίσθηση της ομορφιάς του ήταν για τον ίδιο κάτι σαν αποκάλυψη. Δεν είχε νιώσει ποτέ άλλοτε έτσι. Δε θεωρούσε τις φιλοφρονήσεις του Μπαζίλ Χόλγουορντ κάτι παραπάνω από τις απλές ευπρόσδεκτες υπερβολές της φιλίας. Τις άκουγε, γελούσε και τις ξεχνούσε. Δεν τον είχαν επηρεάσει βαθύτερα. Ύστερα ήρθε ο λόρδος Χένρι Γουότον με τα πανηγυρικά εγκώμια στη νιότη και στη φοβερή προειδοποίηση για το πόσο πρόσκαιρη είναι. Αυτό, εκείνη τη στιγμή, τον είχε συνταράξει και, τώρα, καθώς παρατηρούσε ορθός την αντανάκλαση της δικής του ομορφιά, όλη η αλήθεια των λόγων του τον πλημμύρισε. Ναι, κάποια μέρα το πρόσωπό του θα μαραινόταν και θα γέμιζε ρυτίδες, τα μάτια του θα έχαναν το χρώμα και τη λάμψη τους, το λυγερό κορμί του θα καμπούριαζε και θα παραμορφωνόταν. Η πορφυρή απόχρωση θα εγκατέλειπε τα χείλη του, οι χρυσαφιές ανταύγειες θα άφηναν τα μαλλιά του. Η ζωή θα έπλαθε την ψυχή του, αλλά θα αφάνιζε το κορμί του. Θα γινόταν τρομακτικός, δύσμορφος και αποκρουστικός.

Καθώς τα σκεφτόταν όλα αυτά, ένας οξύς πόνος τον διαπέρασε σαν στιλέτο και έκανε τις ντελικάτες ίνες του κορμιού του να ριγήσουν. Τα μάτια του πήραν πιο βαθύ χρώμα, σαν του αμέθυστου, και καλύφθηκαν από δάκρυα. Ένιωσε σαν ένα παγωμένο χέρι να άδραξε την καρδιά του. [...]

«Είναι τόσο θλιβερό!» μουρμούρισε ο Ντόριαν Γκρέι, με τα μάτια ακόμη καρφωμένα στο πορτρέτο του. Είναι τόσο θλιβερό! Θα γεράσω, θα γίνω δύσμορφος και αποκρουστικός. Αυτός ο πίνακας, όμως, θα μείνει πάντα νέος. Απ’ αυτή τη μέρα του Ιουνίου και μετά, ο χρόνος δεν θα τον αγγίζει… Ας γινόταν το αντίστροφο! Ας έμενα πάντα νέος εγώ κι ας γερνούσε το πορτρέτο μου! Για κάτι τέτοιο… για κάτι τέτοιο θα έδινα τα πάντα! Ναι, δεν υπάρχει τίποτα στον κόσμο που δεν θα έδινα! Θα έδινα και τη ψυχή μου γι’ αυτό!»

**ΕΡΜΗΝΕΥΤΙΚΟ ΣΧΟΛΙΟ**

Στο κείμενο μέσα από τη συμπεριφορά του Ντόριαν Γκρέι αναδεικνύεται το θέμα του ναρκισσισμού. Ποια στοιχεία του κειμένου δικαιολογούν αυτή τη διαπίστωση; Στη σημερινή εποχή με ποιον τρόπο ο άνθρωπος επιδεικνύει ως επί το πλείστον τον ναρκισσισμό του; Το κείμενό σας να έχει έκταση περίπου 200 λέξει